**Magyarországon is van lehetőség az ízesített borászati termékek eredetvédelmére**

Az Európai Unió 2008 óta több lépést is tett annak érdekében, hogy az élelmiszerekre, borokra és a szeszesitalokra vonatkozó eredetvédelmi szabályozást közelítse egymáshoz. Ennek egy újabb lépése volt 2014-ban, hogy az ízesített borászati termékekre (pl. vermutok, ürmösbor, palackozott fröccs stb.) vonatkozóan is érvénybe lépett a közösségi eredetvédelmi eljárás.

Az Európai Unió erre vonatkozó jogszabályát végrehajtó, most hatályba lépett kormányrendelet alapján a magyar ízesített borászati termékeket előállítók számára is megnyílik az Uniós oltalom iránti kérelem beadásának lehetősége. A Földművelésügyi Minisztérium tájékoztatása alapján az első eredetvédelemmel rendelkező ízesített borászati termék a palackozott fröccs lehet. A palackozott fröccs kategóriájának nevével ellentétben semmilyen ízesítőanyagot nem tartalmazhat, csak bort, vizet és széndioxidot.